PMIndiaData/PMIndiaSum huggingface dataset:
केंद्रीय मंत्रिमंडल ने भारत और संयुक्त अरब अमीरात के बीच सड़क परिवहन और राजमार्ग के क्षेत्र में द्विपक्षीय सहयोग के लिए समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत और संयुक्त अरब अमीरात के बीच सड़क परिवहन एवं राजमार्ग के क्षेत्र में द्विपक्षीय सहयोग पर समझौता ज्ञापन को मंजूरी दे दी है। इस पर भारत के सड़क परिवहन मंत्रालय एवं राजमार्ग मंत्रालय और संयुक्त अरब अमीरात के संघीय परिवहन प्राधिकरण – भूमि एवं समुद्र के बीच हस्ताक्षर होंगे। प्रस्तावित समझौता ज्ञापन भारत और संयुक्त अरब अमीरत के बीच सहयोग, आदान-प्रदान तथा सहभागिता की परिकल्पना को बढ़ाएगा। यह बुनियादी ढांचे के विकास के लिए निवेश बढ़ाने में सहयोग करेगा और संचालन दक्षता को बढ़ाएगा। यह देश में सुरक्षित, किफायती, कुशल और पर्यावरण के अनुकूल सड़क परिवहन को बढ़ावा देने में मदद करेगा और आगे चलकर दोनों देशों के बीच इस क्षेत्र में सहयोग के लिए एक संस्थागत तंत्र बनाने में सहायक होगा। इस समझौता ज्ञापन की मुख्य विशेषताएं इस प्रकार हैं- i. सड़क मार्ग से यात्री तथा माल ढुलाई के लिए ज्ञान की अदला-बदली तथा उसे बांटना और परिवहन प्रौद्योगिकियों एवं परिवहन नीतियों के क्षेत्र में सहयोग, ii. सड़कों के बुनियादी ढांचे, सड़क/राजमार्ग के निर्माण और रखरखाव के लिए तकनीक एवं मानकों की योजना, प्रशासन एवं प्रबंधन, iii. सड़क सुरक्षा योजनाओं एवं सड़क सुरक्षा बीच-बचाव रणनीतियों के विकास के लिए बेहतरीन कार्यप्रणाली और सूचनाओं को साझा करना, और सड़क हादसों में होने वाली मौतों तथा लगने वाली चोटों में कम करने के उद्देश्य से ऐसी गतिविधियों तक पहुंचनाः iv. उपयोगकर्ता से मुक्त (टोल) से संबंधित मुद्दों में जानकारी और बेहतरीन कार्यप्रणाली को साझा करना, जिसमें आधुनिक प्रणालियां, तकनीक और इलेक्ट्रॉनिक टोल संग्रह प्रणाली सहित उपयोगकर्ता से मुक्त एवं संग्रह करने के तरीके शामिल होः v. सड़क एवं पुल के निर्माण में बेहतर तकनीक और माल के क्षेत्र में सूचना साझा करना। इसमें संयुक्त अनुसंधान भी शामिल है, और vi. एक समर्थ और आर्थिक विकास के उत्प्रेरक के रूप में तथा सहज संचालन गतिविधि के लिए लॉजिस्टिक पार्क, ढुलाई के संचालन, परिवहन भंडारण और मूल्य वर्धित सेवाओं (वीएएस) की स्थापना के लिए निवेश जुटाने की खातिर जानकारी का आदन-प्रदान और आपसी सहयोग।
प्रधानमंत्री ने न्यायाधीश (सेवानिवृत्त) श्री एम. राम जोइस के निधन पर शोक व्यक्त किया

प्रधानमंत्री श्री नरेन्द्र मोदी ने न्यायाधीश (सेवानिवृत्त) एम. राम जोइस के निधन पर गहरा दुख व्यक्त किया है। एक ट्वीट में प्रधानमंत्री ने कहा, "न्यायमूर्ति (सेवानिवृत्त) एम. राम जोइस एक उत्कृष्ट बुद्धिजीवी और न्यायविद् थे। भारत की लोकतांत्रिक व्यवस्था को मजबूत बनाने की दिशा में उनकी कुशाग्र बुद्धि और योगदान की हमेशा सराहना की गई। उनके निधन से दुखी हूं। इस दुख की घड़ी में मेरी संवेदनाएं उनके परिवार और प्रशंसकों के साथ हैं। ओम शांति।"
केंद्रीय मंत्रिमंडल ने देश में ग्रामीण आवास को बढ़ावा देने के लिए नई योजना को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने देश में ग्रामीण आवास को बढ़ावा देने के लिए नई योजना को मंजूरी दे दी है। सरकार इस योजना के तहत ब्याज पर सब्सिडी उपलब्ध कराएगी। ब्याज पर सब्सिडी ऐसे प्रत्येक ग्रामीण परिवार को मिलेगी, जो प्रधानमंत्री आवास योजना (ग्रामीण) यानी पीएमएवाई (जी) के दायरे में नहीं आता है। यह योजना ग्रामीण इलाकों में लोगों को नए घर बनाने अथवा मौजूदा पक्के घरों में नई रिहायशी इकाइयां जोड़ने में मदद करेगी। इस योजना के अंतर्गत ऋण लेने वाले लाभकर्ता को दो लाख रुपये तक की ऋण राशि पर ब्याज सब्सिडी प्रदान की जाएगी। इस योजना को राष्ट्रीय आवास बैंक कार्यान्वित करेगा। सरकार, राष्ट्रीय आवास बैंक को तीन प्रतिशत ब्याज सब्सिडी का वर्तमान मूल्य सीधे प्रदान करेगी और इसके बदले यह बैंक ब्याज सब्सिडी की राशि प्राथमिक ऋणदाता संस्थाओं (अनुसूचित वाणिज्यिक बैंक, गैर-बैंकिंग वित्तीय कंपनी आदि) को अंतरित करेगा। इसके परिणामस्वरूप, लाभार्थी के लिए मासिक किस्त (ईएमआई) कम हो जाएगी। इस योजना के अंतर्गत सरकार वर्तमान व्यवस्थाओं के माध्यम से लाभार्थियों को तकनीकी सहायता समेत पीएमएवाई (जी) के साथ उचित समन्वय के जरूरी उपाय भी करेगी। नई योजना से ग्रामीण क्षेत्रों में आवासीय इकाइयों में सुधार के साथ, ग्रामीण आवास क्षेत्र में रोजगार का सृजन भी होगा।
प्रधानमंत्री वडनगर के दौरे पर, सघन मिशन इंद्रधनुष की शुरुआत की, जनसभा को भी संबोधित किया

प्रधानमंत्री श्री नरेन्द्र मोदी ने पदभार संभालने के बाद पहली बार आज अपने गृहनगर वडनगर का दौरा किया। प्रधानमंत्री का स्वागत करने के लिए शहर के निवासी सड़कों पर उमड़ पड़े। प्रधानमंत्री ने हटकेश्वर मंदिर में पूजा-अर्चना की। वह कुछ समय के लिए उस स्कूल में भी रुके जहां प्रधानमंत्री बचपन में पढ़ा करते थे। प्रधानमंत्री ने वडनगर में जीएमआईआरएस मेडिकल कॉलेज का भी दौरा किया और इसकी लोकार्पण पट्टिका का अनावरण किया। उन्होंने कॉलेज के छात्रों से भी संक्षिप्त बातचीत की। इसके बाद एक जनसभा में प्रधानमंत्री ने पूर्ण प्रतिरक्षण के लक्ष्य की दिशा में तेज प्रगति करने के लिए सघन मिशन इंद्रधनुष की शुरुआत की। इससे शहरी क्षेत्रों और कम प्रतिरक्षण कवरेज वाले अन्य इलाकों में ज्यादा ध्यान दिया जा सकेगा। प्रधानमंत्री ने आईएमटेको की शुरुआत के अवसर पर स्वास्थ्य कार्यकर्ताओं को ई-टैबलेट भी वितरित किए। आशा कार्यकर्ताओं का प्रदर्शन सुधारने के लिए यह एक अभिनव मोबाइल फोन एप्लीकेशन है। इसके अलावा उन्होंने कुछ अन्य विकास कार्यों की भी शुरुआत की। इस बीच, एक उत्साही जमसमूह को संबोधित करते हुए प्रधानमंत्री ने कहा कि अपने गृहनगर लौटकर आना और इतना गर्मजोशी भरा स्वागत होना खास है। प्रधानमंत्री ने कहा, ‘मैं आज जो कुछ भी हूं, उन मूल्यों के कारण हूं जो मैंने वडनगर में आप सबके बीच इस मिट्टी में सीखे।’ प्रधानमंत्री ने वडनगर के लोगों से कहा, ‘मैं आपकी दुआओं के साथ वापस जाऊंगा और आप सभी को भरोसा दिलाता हूं कि मैं देश के लिए और कठिन परिश्रम करूंगा।’ प्रधानमंत्री ने इस बात पर प्रसन्नता जताई कि उन्हें स्वास्थ्य के क्षेत्र से जुड़ी परियोजनाओं विशेषकर सघन मिशन इंद्रधनुष की शुरुआत करने का अवसर मिला। प्रधानमंत्री ने इस बात का भी जिक्र किया कि कैसे सरकार स्टेंट की कीमतें नीचे लाई और कहा, सरकार गरीबों के लिए स्वास्थ्य सेवाओं को सस्ता बनाने के लिए निरंतर प्रयास कर रही है। मेडिकल कॉलेज के छात्रों के साथ अपने संवाद का जिक्र करते हुए प्रधानमंत्री ने कहा, एक समाज के तौर पर हमें ज्यादा से ज्यादा डॉक्टर चाहिए, जो लोगों की सेवा कर सकें।
कैबिनेट ने ‘मुद्रा’ से जुड़े ऋणों के लिए एक ऋण गारंटी कोष बनाने को मंजूरी दी – पुनर्वित्त से जुड़े परिचालनों को बढ़ावा

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने मुद्रा (सूक्ष्‍म इकाई विकास पुनर्वित्त एजेंसी) से जुड़े ऋणों के लिए एक ऋण गारंटी कोष बनाने को अपनी स्‍वीकृति दे दी है। केंद्रीय मंत्रिमंडल ने इसके साथ ही मुद्रा लिमिटेड को सिडबी के पूर्ण स्‍वामित्‍व वाले एक सहायक निकाय मुद्रा भारतीय लघु उद्योग विकास बैंक (सिडबी) में तब्‍दील करने को भी अपनी मंजूरी दे दी है। इस कोष के जरिए सबसे पहले सूक्ष्म और लघु इकाइयों को दिए गए 1,00,000 करोड़ रुपये से भी अधि‍क के ऋणों को गारंटी दिए जाने की आशा है। इस योजना की मुख्‍य विशेषताएं निम्‍नलिखि‍त हैं : (i) प्रधानमंत्री मुद्रा योजना के अंतर्गत मंजूर किए गए ऋणों की गारंटी हेतु मुद्रा इकाइयों के लिए ऋण गारंटी कोष (सीजीएफएमयू) की स्‍थापना होगी, जो 8 अप्रैल 2015 से प्रभावी मानी जाएगी। इसका उद्देश्‍य बैंकों/एनबीएफसी/एमएफआई/अन्य वित्तीय मध्यस्थों के ऋण जोखि‍मों को कम करना है, जो सदस्य ऋण संस्थान (एमएलआई) हैं। (ii) विभि‍न्‍न ऋण गारंटी कोषों के प्रबंधन एवं संचालन के लिए कंपनी अधि‍नियम, 1956 (2013) के तहत गठित भारत सरकार के पूर्ण स्‍वामित्‍व वाली कंपनी ‘राष्ट्रीय ऋण गारंटी ट्रस्टी कंपनी लिमिटेड (एनसीजीटीसी लिमिटेड)’ इस कोष की ट्रस्‍टी होगी। (iii) गारंटी पोर्टफोलियो के आधार पर प्रदान की जाएगी, जो पोर्टफोलियो में डिफॉल्ट से जुड़ी राशि का अधिकतम 50 फीसदी होगी। मुद्रा (सिडबी) बैंक पुनर्वित्त से जुड़े परिचालन कार्य पूरे करेगा और इसके साथ ही सहायक सेवाएं प्रदान करेगा, जिसके तहत भारत सरकार द्वारा प्रदत्‍त/परामर्श के अनुरूप सौंपी गई किसी भी अन्य गतिविधि के अलावा पोर्टल प्रबंधन, डेटा विश्लेषण इत्‍यादि पर भी ध्‍यान केंद्रित किया जाएगा। पृष्‍ठभूमि :- 2015-16 के बजट भाषण के अनुरूप क्रमश: 20,000 करोड़ रुपये के पुनर्वित्त कोष एवं 3,000 करोड़ रुपये के कोष के साथ ‘मुद्रा’ बैंक और एक ऋण गारंटी कोष की स्थापना प्रस्तावित की गई थी। अप्रैल, 2015 में प्रधानमंत्री मुद्रा योजना (पीएमएमवाई) के शुभारंभ से पहले सिडबी की एक सहायक कंपनी के रूप में मार्च, 2015 में मुद्रा लिमिटेड स्थापित की गई थी। भारतीय रिजर्व बैंक ने 20,000 करोड़ रुपये का आवंटन किया है और 5,000 करोड़ रुपये की पहली किस्‍त पुनर्वित्‍त के रूप में ‘मुद्रा’ को हासिल हो गई है।
प्रधानमंत्री ने यूक्रेन के राष्ट्रपति महामहिम वोलोदिमिर जेलेंस्की से टेलीफोन पर बातचीत की

प्रधानमंत्री श्री नरेन्द्र मोदी ने आज यूक्रेन के राष्ट्रपति महामहिम वोलोदिमिर जेलेंस्की से टेलीफोन पर बातचीत की। यूक्रेन के राष्ट्रपति ने भारत की जी20 की अध्यक्षता के लिए अपनी शुभकामनाएं दीं। प्रधानमंत्री ने खाद्य एवं ऊर्जा सुरक्षा जैसे मुद्दों पर विकासशील देशों की चिंताओं को स्वर देने सहित भारत की जी20 की अध्यक्षता की मुख्य प्राथमिकताओं के बारे में उन्हें बताया। दोनों नेताओं ने द्विपक्षीय सहयोग को मजबूत करने के अवसरों के बारे में चर्चा की। प्रधानमंत्री ने यूक्रेन के अधिकारियों से उन भारतीय छात्रों की शिक्षा जारी रखने की व्यवस्था करने का अनुरोध किया, जिन्हें इस वर्ष के शुरू में यूक्रेन से वापस लौटना पड़ा था। दोनों नेताओं ने यूक्रेन में चल रहे संघर्ष के बारे में भी विचारों का आदान-प्रदान किया। प्रधानमंत्री श्री मोदी ने शत्रुता को तत्काल समाप्त करने के अपने आह्वान को मजबूती से दोहराया और कहा कि दोनों पक्षों को अपने मतभेदों का स्थायी समाधान खोजने के लिए बातचीत एवं कूटनीति के रास्ते पर वापस लौटना चाहिए। प्रधानमंत्री ने शांति के किसी भी प्रयासों के प्रति भारत के समर्थन से अवगत कराया और प्रभावित नागरिक आबादी को मानवीय सहायता प्रदान करना जारी रखने की भारत की प्रतिबद्धता के बारे में आश्वस्त किया।
प्रधानमंत्री ने शहीद भगत सिंह को उनकी जयंती पर श्रद्धांजलि अर्पित की

प्रधानमंत्री श्री नरेन्द्र मोदी ने शहीद भगत सिंह को उनकी जयंती पर श्रद्धांजलि अर्पित की है। एक ट्वीट में प्रधानमंत्री ने कहा: "आजादी के महान सेनानी शहीद भगत सिंह को उनकी जन्म-जयंती पर विनम्र श्रद्धांजलि। वीर भगत सिंह हर भारतवासी के दिल में रहते हैं। उनके साहसपूर्ण बलिदान ने असंख्य लोगों में देशप्रेम की भावना जगा दी थी। मैं उनकी जयंती पर उन्हें सिर झुकाकर नमन करता हूं और उनके उच्च आदर्शों को याद करता हूं।"
पुधारी की प्‍लेटिनम जयंती समारोह में प्रधानमंत्री की टिप्‍पणी

प्रधानमंत्री श्री नरेन्‍द्र मोदी ने आज यहां बताया कि लोग अच्‍छे समाचारों और सच्‍चाई से भरपूर समाचारों के लिए मीडिया की ओर देख रहे हैं। उन्‍होंने कहा कि लोकतंत्र की सफलता के लिए संवाद आवश्‍यक है। श्री मोदी कोल्‍हापुर में मराठी समाचारपत्र-पुधारी के प्‍लेटिनम जयंती समारोह में बोल रहे थे। प्रधानमंत्री ने कहा कि आज मीडिया की जो विश्‍वसनीयता है, इसके कारण उसकी काफी जिम्‍मेदारी भी बढ़ती है। उन्‍होंने एक ऐसे समाचारपत्र के रूप में पुधारी की सराहना की जिसने इस उत्‍तरदायित्‍व को पूरा किया। प्रधानमंत्री ने कहा कि आलोचना से त्रुटियों को रोकने में मदद मिलती है और सच्‍चाई समुचित रूप में सामने आती है। हालांकि उन्‍होंने कहा कि आज समुचित रूप से आलोचना नहीं की जाती है और आरोपों ने आलोचना की जगह ले ली है। प्रधानमंत्री ने कहा कि आलोचना के लिए सम्‍पूर्ण अध्‍ययन की आवश्‍यकता होती है, जो तेजी से बदलते आधुनिक दौर का शिकार बन गया है। उन्‍होंने कहा कि आलोचना की कमजोरी और आरोपों की अधिकता से लोकतंत्र कमजोर होगा। उन्‍होंने कहा कि इस समय स्‍वस्‍थ आलोचना की जरूरत है, न कि आरोपों की। प्रधानमंत्री ने अपने भाषण में कोल्हापुर से जुड़े मुद्दों को उठाने के लिए पुधारी के अध्‍यक्ष श्री प्रतापसिंह जाधव की सराहना की। उन्‍होंने कहा कि श्री जाधव की आशा है कि मुख्‍यमंत्री देवेन्‍द्र फडणवीस लोगों की आकांक्षाओं को पूरा करेंगे। उन्‍होंने आशा व्‍यक्‍त करते हुए यह भी कहा कि देवी लक्ष्‍मी सभी भारतीयों के सभी सपनों को पूरा करने के लिए शक्ति और संसाधन प्रदान करेंगी। पुधारी जैसे समाचारपत्र बाधाओं पर विजय प्राप्‍त करने के उदाहरण हैं। उन्‍होंने कहा कि ऐसे समाचारपत्रों ने स्‍वतंत्रता आंदोलन के दौरान सभी प्रकार की गड़बडि़यों के विरूद्ध विजय प्राप्‍त की थी। प्रधानमंत्री ने रिमोट कंट्रोल द्वारा कोल्‍हापुर में पुधारी के नये परिसर का उद्घाटन किया। उन्‍होंने रिमोट कंट्रोल द्वारा पुधारी के संस्‍थापक श्री जी जी जाधव की प्रतिमा का अनावरण किया। उन्‍होंने दो पुस्‍तकों-मर्मबेध और सिंहायन का भी विमोचन किया। इस अवसर पर महाराष्‍ट्र के राज्‍यपाल श्री विद्यासागर राव, महाराष्‍ट्र के मुख्‍यमंत्री श्री देवेन्‍द्र फडणवीस, केन्‍द्रीय सड़क परिवहन और राजमार्ग मंत्री श्री नितिन गडकरी, केन्‍द्रीय रेल मंत्री श्री सुरेश प्रभु और पुधारी के अध्‍यक्ष श्री प्रतापसिंह जाधव भी उपस्थित थे।
प्रधानमंत्री ने सऊदी अरब के लोगों को उनके राष्ट्रीय दिवस पर बधाई दी

प्रधानमंत्री श्री नरेन्द्र मोदी ने सऊदी अरब के लोगों को उनके राष्ट्रीय दिवस पर बधाई देते हुए अपने शुभकामना संदेश में कहा कि:- “सऊदी अरब के लोगों को उनके राष्ट्रीय दिवस की ढेर सारी शुभकामनाएं। मुझे विश्वास है कि आने वाले वर्षों में हम दोनों देशों के बीच संबंध और विकसित होंगे।”
प्रधानमंत्री ने राष्ट्रीय मतदाता दिवस पर सभी नागरिकों को शुभकामनाएं दीं

प्रधानमंत्री श्री नरेंद्र मोदी ने राष्ट्रीय मतदाता दिवस पर सभी नागरिकों को शुभकामनाएं दी हैं। चुनावों को लोकतंत्र का उत्सव बताते हुए प्रधानमंत्री ने सभी पात्र मतदाताओं से अपने मताधिकार का प्रयोग करने और युवाओं से 18 वर्ष पूरे होते ही मतदाता के रूप में अपना पंजीकरण कराने का आग्रह किया। प्रधानमंत्री ने कहा, ‘मैं राष्ट्रीय मतदाता दिवस पर आप सभी को शुभकामनाएं देता हूं। हम चुनाव आयोग को शुभेक्षा देते हैं और लोकतंत्र में उनकी महत्वपूर्ण भूमिका को सलाम करते हैं। चुनाव लोकतंत्र का उत्सव होते हैं। वो लोगों की इच्छाएं जाहिर करते हैं, जो लोकतंत्र में सर्वोपरि हैं। मैं सभी पात्र मतदाताओं, चाहे वे पुरुष हो या स्त्री, अपने मताधिकार का उपयोग करने का आग्रह करता हूं। मैं अपने युवा मित्रों से अनुरोध करता हूं कि वे 18 वर्ष की आयु पूरी करते ही मतदाता के रूप में अपना पंजीकरण करवाएं।’
आगा खान फाउंडेशन के प्रतिनिधिमंडल ने प्रधानमंत्री से मुलाकात की

आगा फाउंडेशन के उपाध्‍यक्ष श्री गुलाम रहीमतूला के नेतृत्‍व में एक पांच सदस्‍यीय प्रतिनिधिमंडल ने प्रधानमंत्री श्री नरेन्‍द्र मोदी से आज मुलाकात की। प्रतिनिधिमंडल के सदस्‍यों ने फाउंडेशन द्वारा देश में चलाई जा रही विभिन्‍न विकास गतिविधियों के बारे में प्रधानमंत्री को संक्षिप्‍त जानकारी दी।
पंजाब एवं हरियाणा, पटना, झारखंड, कर्नाटक और गुजरात के उच्च न्यायालयों में पांच अतिरिक्त सोलिसिटर जनरल के पदों का सृजन

प्रधानमंत्री श्री नरेंद्र मोदी की अध्यक्षता में हुई कैबिनेट की बैठक में पंजाब एवं हरियाणा, पटना, झारखंड, कर्नाटक एवं इसकी हुबली-धरवाड व गुलबर्ग पीठ और गुजरात में एक-एक अतिरिक्त सोलिसिटर जनरल के पद का सृजन किए जाने को मंजूरी दे दी है। इस फैसले से भारतीय संघ से संबंधित मुकदमों के निबटारों में तेजी आएगी, खासतौर पर पंजाब एवं हरियाणा उच्च न्यायालय, पटना उच्च न्यायालय, रांची स्थित झारखंड उच्च न्यायालय, बेंगलुरू स्थित कर्नाटक उच्च न्यायालय व इसके सर्किट बेंच और गुजरात उच्च न्यायालय में। इस निर्णय से भारतीय संघ कुशलतापूर्वक और प्रभावशाली ढंग से अपने मुकदमों का संचालन कर सकेगा। इससे ना सिर्फ इन अदालतों में सरकार के खिलाफ चल रहे मुकदमों में कमी आएगी बल्कि छोटे-छोटे मुकदमों को खत्म करने को लेकर भी सरकारी विभागों की जवाबदेही तय हो सकेगी। इस प्रस्ताव से कानून के शासन और सरकारी नीतियों के बचाव को लेकर सरकारी विभागों का मनोबल बढ़ेगा।
हनोवर के कुलेमंसट्रास में महात्मा गाँधी की प्रतिमा के अनावरण के बाद प्रधानमंत्री के भाषण का मूल पाठ

महात्मा गांधी भारत में जन्मे जरूर थे। महात्मा गांधी पिछली शताब्दी में जन्मे जरूर थे लेकिन न वह सिर्फ भारत के थे, न ही वह बीती हुई शताब्दी के थे। वे पूरे विश्व के थे और वे युग पुरुष थे और युगों तक जब-जब मानवता की चर्चा होगी तब महात्मा गांधी का जीवन, उनके शब्द, उनके संकल्प, संकट की घड़ी में भी मानव जाति को मार्गदर्शन दिखाएंगे। विश्व दो संकटों से गुजर रहा है। एक आंतकवाद और दूसरा ग्लोबल वार्मिंग। पूरे विश्व को इसकी चिंता है और अगर हम महात्मा गांधी की तरफ देंखे तो इन दोनों समस्याओं का समाधान महात्मा गांधी के विचारों में से मिलता है, उनके आदर्शों में से मिलता है। वे प्रकृति को प्रेम करते थे। वे प्रकृति के साथ-साथ जीवन की बात करते थे और वे पर्यावरण की रक्षा के लिए बड़े जागरुक थे। उस समय विश्व में कहीं पर भी Environment की चर्चा नहीं होती थी उस समय वह प्राकृतिक जीवन के प्रति लोगों को आकर्षित करने के लिए अपने जीवन के माध्यम से संदेश देते रहते थे। दुनिया जो आज रक्तरंजित हो रही है। मानव जीवन पर आतंकवाद का साया मानवता को नष्ट करने पर तुला हुआ है। तब, महात्मा गांधी का अहिंसा का संदेश महात्मा गांधी का सह-जीवन का संदेश और भारत की धरती का ‘वसुधैव कुटुंबकम’ का संदेश इस संकट से मानवता को बचाने का उत्तम रास्ता है और उस अर्थ में महात्मा गांधी आज भी पूरी मानव जाति के लिए आदर्श हैं, प्रेरक हैं| मैं मेयर Stefan का, हेनोवर की जनता का हृदय से आभार व्यक्त करता हूं कि आज महात्मा गांधी की प्रतिमा यहां लगी है और मुझे बताया गया कि यहां की जनता ने मतदान करके तय किया था कि हमारे हेनोवर में महात्मा गांधी की प्रतिमा होनी चाहिए। लोकतांत्रिक तरीके से, और इसलिए आज महात्मा गांधी की प्रतिमा की स्थापना हर हेनोवर के नागरिक के लिए गर्व का विषय है, जर्मनी के लिए गर्व का विषय है और मैंने जैसे कहा, हर भारतीय तो गर्व करेगा लेकिन मानवता में विश्वास करने वाले विश्व के हर व्यक्ति के लिए आज गर्व का अवसर है। मैं फिर से एक बार मेयर Stefan का बहुत-बहुत अभिनंदन करता हूं। बहुत-बहुत धन्यवाद।
पूर्व प्रधानमंत्री श्री अटल बिहारी वाजपेयी जी को भारत रत्न सम्मान मिलने के अवसर पर प्रधानमंत्री द्वारा मीडिया को दिए गए वक्तव्य का मूल पाठ

भारत भक्ति में जिन्होंने अपना जीवन समर्पित किआ, ऐसे माँ भारती के लाडले, अटल बिहारी वाजपेयी जी को आज भारत रत्न से सम्मानित करने का सौभाग्य हमें मिला है। मैं राष्ट्रपतिजी का बहुत आभार व्यक्त करता हूँ कि वे स्वयं यहाँ आए, और अटलजी को रू-ब-रू में उन्होंने भारत रत्न से सम्मानित किया। अटलजी का जीवन राष्ट्र को समर्पित रहा। वे पल-पल राष्ट्र के लिए जीए, राष्ट्र के लिए सोचते रहे। और हिंदुस्तान में मेरे जैसे करोड़ों ऐसे कार्यकर्ता हैं, जिनके जीवन में वाजपेयी जी एक प्रेरणा हैं। आने वाली पीढीयों को भी उनकी प्रेरणा मिलती रहेगी। मैं इस भारत रत्न सम्मान पाने वाले वाजपेयी जी के जीवन हमें सदा-सर्वदा प्रेरणा देता रहे, मार्गदर्शन देता रहे – यही प्रभु से प्रार्थना करता रहूँगा।
कनाडा के विपक्षी दल के नेता श्री एंड्रयू शीर ने प्रधानमंत्री से मुलाकात की

कनाडा की कंजर्वेटिव पार्टी के नेता और कनाडा की संसद में विपक्षी दल के नेता श्री एंड्रयू शीर ने आज नई दिल्‍ली में प्रधानमंत्री श्री नरेन्‍द्र मोदी से मुलाकात की। इस अवसर पर प्रधानमंत्री ने बताया कि 2015 में उनकी कनाडा यात्रा के दौरान दोनों देशों के बीच संबंधों को रणनीतिक साझेदारी का स्‍थान मिला। प्रधानमंत्री ने विभिन्‍न क्षेत्रों में द्विपक्षीय सहयोग को मजबूत बनाने पर बल दिया। श्री शीर ने दोनों देशों के बीच मैत्रीपूर्ण संबंध को और विकसित करने के बारे में अपनी राय व्‍यक्‍त की। प्रधानमंत्री ने 7 से 13 अक्‍टूबर तक श्री शीर के सुखद भारत प्रवास की कामना की।
प्रधानमंत्री ने ख्वाजा मोईनुद्दीन चिश्ती की दरगाह पर अर्पण के लिए चादर भेजी

प्रधानमंत्री श्री नरेन्द्र मोदी ने आज नई दिल्ली में अल्पसंख्यक और संसदीय मामले राज्य मंत्री श्री मुख्तार अब्बास नकवी और प्रधानमंत्री कार्यालय में राज्यमंत्री डा. जीतेंद्र सिंह को अजमेर शरीफ में ख्वाजा मोईनुद्दीन चिश्ती की दरगाह पर चादर अर्पण करने के लिए दी। इस अवसर पर अपने संदेश में प्रधानमंत्री ने कहा: “ख्वाजा मोईनुद्दीन चिश्ती के वार्षिक उर्स के अवसर पर, विश्व-भर में उनके अनुयायियों को शुभकामनाएं और बधाई | ख्वाजा मोईनुद्दीन चिश्ती, भारत की महान आध्यात्मिक परम्परा के प्रतीक हैं | गरीब नवाज़ ने मानवता की सेवा का जो परिचय दिया है, वह निश्चय ही आने वाली पीढ़ियों को प्रेरणा देता रहेगा | आने वाले उर्स के सफल आयोजन के लिए मेरी शुभकामनाएं |”
प्रधानमंत्री ने ब्रिटेन के प्रधानमंत्री को उपहार दिए

प्रधानमंत्री श्री नरेन्द्र मोदी ने आज ब्रिटेन के प्रधानमंत्री श्री डेविड कैमरून को लकड़ी, संगमरमर और चांदी से बनी दस्तकारी वाले दो पुस्तक अवलंब (बुक एंड) भेंट किए। इन दोनों पुस्तक अवलंबों के बीच चांदी की एक घंटी लगी है जो आंतरिक मेघा तथा शुभ संकेत का प्रतीक है। इस पर श्रीमद्भग्वदगीता का श्लोक अंकित है। इसका अंग्रेजी अर्थ भी अंदर की तरफ लिखा हुआ है। यह श्रीमद्भग्वदगीता के अध्याय 13 के श्लोक 15-16 से संबंधित है। दोनों घंटियों में एक-एक श्लोक खुदे हुए हैं:- Without all beings, yet within; immovable yet moving; so subtle that it cannot be perceived; so far yet so near It is. (Verse 15) It is indivisible yet appears divided in all beings. Know it to be the creator, the preserver and the destroyer. (Verse 16) इसके अतिरिक्त प्रधानमंत्री कैमरून की रुचि को देखते हुए प्रधानमंत्री श्री नरेन्द्र मोदी ने उन्हें प्रथम विश्व युद्ध पर लिखी रॉबर्ट ग्रेव की पुस्तक “गुड बाय टू ऑल दैट” तथा डेविड ओमिसी की पुस्तक “इंडियन वॉइसेस ऑफ दी ग्रेट वॉर” भी भेंट की। ब्रिटेन की प्रथम महिला को प्रधानमंत्री ने केरल की अनोखी दस्तकारी वाला अरनमूला धातु दर्पण और कुछ पशमिना शॉल भेंट की।
प्रधानमंत्री ने भारत सरकार और एनएससीएन के मध्‍य ऐतिहासिक शांति समझौते पर हस्‍ताक्षर होने के बाद अनेक नेताओं से बातचीत की

प्रधानमंत्री श्री नरेन्‍द्र मोदी ने भारत सरकार और नेशनल सोशलिस्‍ट काउंसिल ऑफ नागालैंड (एनएससीएन) के मध्‍य ऐतिहासिक शांति समझौते पर हस्‍ताक्षर होने के बाद अनेक नेताओं से बातचीत की। प्रधानमंत्री ने इस अवसर पर नागालैंड के राज्‍यपाल श्री पद्मनाभ आचार्य, नागालैंड के मुख्‍यमंत्री श्री टी. आर. जेलियांग, पूर्व प्रधानमंत्री डॉ. मनमोहन सिंह, लोकसभा में विपक्ष के नेता श्री मल्लिकार्जुन खड़गे, जनता दल (यूनाइटिड) नेता शरद यादव, समाजवादी पार्टी नेता श्री मुलायम सिंह यादव, सीपीआई (एम) नेता श्री सीताराम येचुरी, बीएसपी नेता कुमारी मायावती, राकांपा अध्‍यक्ष श्री शरद पवार, तमिलनाडु की मुख्‍यमंत्री सुश्री जे. जयललिता, पश्चिम बंगाल की मुख्‍यमंत्री ममता बनर्जी, डीएमके नेता और तमिलनाडु के पूर्व मुख्‍यमंत्री श्री एम. करुणानिधि, जनता दल (सेक्‍युलर) नेता श्री एच. डी. देवगौड़ा और कांग्रेस अध्‍यक्ष श्रीमती सोनिया गांधी से बातचीत की।
प्रधानमंत्री ने प्रसिद्ध पुरातत्वविद् श्री ब्रज बासी लाल के निधन पर शोक व्यक्त किया

प्रधानमंत्री श्री नरेन्द्र मोदी ने प्रसिद्ध पुरातत्वविद् श्री ब्रज बासी लाल के निधन पर शोक व्यक्त किया है। प्रधानमंत्री ने ट्वीट किया; “श्री बी बी लाल एक महान व्यक्ति थे। संस्कृति और पुरातत्व में उनका योगदान अद्वितीय है। उन्हें एक महान बुद्धिजीवी के रूप में याद किया जाएगा, जिन्होंने हमारे समृद्ध अतीत के साथ हमारे जुड़ाव को और गहरा किया। उनके निधन से आहत हूं। मेरी संवेदनाएं उनके परिवार और दोस्तों के साथ हैं। ओम शांति।"
प्रधानमंत्री ने देश भर के लोगों को नववर्ष के विभिन्न त्यौहारों की बधाई दी

प्रधानमंत्री श्री नरेन्द्र मोदी ने देश भर के लोगों को नववर्ष पर मनाए जाने वाले विभिन्न त्यौहारों की बधाई दी है। प्रधानमंत्री ने कहा, “नववर्ष मना रहे देश भर के लोगों को शुभकामनाएं। मैं कामना करता हूं कि यह नया वर्ष खुशी और समृद्धि लाए। मेरे सभी सिंधी मित्रों को चेटीचंड के पावन अवसर पर शुभकामनाएं। हम भगवान झूलेलाल को नमन करते हैं और उनके आशीर्वाद की कामना करते हैं। महाराष्ट्र में सभी मित्रों को गुड़ी पड़वा की बधाई। खुशहाली और सफलता से भरे अभूतपूर्व वर्ष की प्रार्थना करता हूं। उगादि के विशेष अवसर पर सभी को शुभकामनाएं। मुझे आशा है कि नववर्ष हमारे समाज में शांति और समृद्धि लाएगा। नागरिकों को नवरेह की शुभकामनाएं। मैं प्रार्थना करता हूं कि आने वाला वर्ष हमारे जीवन में खुशहाली और सद्भावना बढ़ाए। मणिपुर के शानदार लोगों को साजिबू चिरौबा की बधाईयां। मैं कामना करता हूं कि नववर्ष आपकी आकांक्षाओं को पूरा करे।”
प्रधानमंत्री ने प्रख्यात संगीतकार श्री रविन्द्र जैन के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात संगीतकार श्री रविन्द्र जैन के निधन पर शोक व्यक्त किया है। प्रधानमंत्री ने कहा, “श्री रवीन्द्र जैन अपनी बहुमुखी संगीत प्रतिभा और जुझारूपन के लिए याद किए जाएंगे। उनके निधन से मर्माहत हूं। उनके परिवार और प्रशंसकों के साथ मेरी गहरी संवेदनाएं हैं।”